“คนป.” อุ้มชาวสวนปาล์ม ต่อเวลาประกันรายได้ อีก 3 เดือน เคาะราคาหน้ารง. กก.ละ 4 บาท
“คนป.” อุ้มชาวสวนปาล์ม ต่อเวลาประกันรายได้ อีก 3 เดือน ก.ย.-พ.ย.63 เคาะราคาหน้ารง. กก.ละ 4 บาท
“คนป.” อุ้มชาวสวนปาล์ม ต่อเวลาประกันรายได้ อีก 3 เดือน ก.ย.-พ.ย.63 เคาะราคาหน้ารง. กก.ละ 4 บาท
19 ส.ค. 2563

พล.ต.พัชร์ชศักดิ์ ปฏิรูปานนท์ ผู้ช่วยโฆษกประจำรองนายกรัฐมนตรี เปิดเผยว่า การประชุมคณะกรรมการนโยบายปาล์มน้ำมันแห่งชาติ (คนป.) ที่มี พล.อ.ประวิตร วงษ์สุวรรณ รองนายกรัฐมนตรี เป็นประธาน ได้พิจารณาเห็นชอบขยายโครงการประกันรายได้เกษตรกรชาวสวนปาล์มน้ำมันปี 63-64 เพิ่มอีก 3 เดือน (ก.ย.-พ.ย.63) เพื่อช่วยเหลือเกษตรกรอย่างต่อเนื่อง
โดยกำหนดราคาเป้าหมายผลปาล์มทะลาย (อัตราน้ำมัน 18%) ณ หน้าโรงงานสกัดน้ำมันปาล์ม ก.ก.ละ 4 บาท(เท่ากับโครงการปี 62-63) และเห็นชอบโครงการผลักดันการส่งออกน้ำมันปาล์มเพื่อลดผลผลิตส่วนเกินออกไปต่างประเทศ และดึงราคาผลปาล์มให้สูงขึ้น โดยตั้งเป้าส่งออกน้ำมันปาล์มดิบจำนวน 3 แสนตันภายในเดือน ม.ค.64
ที่ประชุมฯ ยังรับทราบสถานการณ์ปาล์มน้ำมัน และน้ำมันปาล์มในภาพรวม ทั้งด้านการผลิต, ด้านการตลาด และด้านพลังงานทดแทน อยู่ในภาวะชะลอตัวเนื่องจากสถานการณ์โควิด-19 และรับทราบความคืบหน้าโครงการติดตั้งเครื่องมือวัดปริมาณน้ำมันปาล์ม เพื่อบริหารจัดการและควบคุมสต๊อกน้ำมันปาล์ม ซึ่งอยู่ระหว่างการเร่งดำเนินการให้ทันปีงบประมาณ 63 ส่วนโครงการประกันรายได้เกษตรกรสวนปาล์มน้ำมันปี 62-63 โดย ธ.ก.ส.ได้จ่ายเงินชดเชยแล้วตั้งแต่วันที่ 1 ต.ค.62-14 ส.ค.63 รวม 9 งวด จำนวน 375,202 ครัวเรือน เป็นวงเงิน 6,729.57 ล้านบาท
พล.อ.ประวิตร ได้กำชับ คนป.ให้กำกับ ติดตาม ขับเคลื่อนการดำเนินงานอย่างใกล้ชิดต่อเนื่อง โดยให้ทุกหน่วยงานดำเนินการตามแผนงานโครงการที่ผ่านความเห็นชอบแล้วภายใต้ คนป.ตามกรอบเวลา พร้อมทั้งมีการประเมินผลงานเพื่อแก้ไขปัญหาปาล์มน้ำมัน และน้ำมันปาล์มอย่างมีประสิทธิภาพ โดยเร่งรัดให้ความช่วยเหลือเกษตรกรชาวสวนปาล์ม ทั้งการส่งเสริมการผลิต/การตลาด และการช่วยเหลือเยียวยา เพื่อบรรเทาความเดือดร้อนอย่างเป็นรูปธรรม
ทั้งนี้ พล.อ.ประวิตร ยังได้รณรงค์ขอให้ภาครัฐ ภาคเอกชน และประชาชน หันมาใช้น้ำมันดีเซล B10 ให้มากขึ้น เพื่อส่งเสริมมาตรการของรัฐบาลในการแก้ปัญหาปาล์มน้ำมัน และน้ำมันปาล์มให้ได้อย่างยั่งยืน
 
 